CELEX: 32012D0719
Language: et
Date: 2012-10-17 00:00:00
Title: 2012/719/: Komisjoni otsus, 17. oktoober 2012 , milles käsitletakse väetiste suurimat lubatud kaadmiumisisaldust reguleerivaid siseriiklikke norme, millest Rootsi Kuningriik on teatanud Euroopa Liidu toimimise lepingu artikli 114 lõike 5 kohaselt (teatavaks tehtud numbri C(2012) 7177 all) EMPs kohaldatav tekst

24.11.2012   
            
            
               ET
            
            
               Euroopa Liidu Teataja
            
            
               L 326/19
            
         KOMISJONI OTSUS,
   17. oktoober 2012,
   milles käsitletakse väetiste suurimat lubatud kaadmiumisisaldust reguleerivaid siseriiklikke norme, millest Rootsi Kuningriik on teatanud Euroopa Liidu toimimise lepingu artikli 114 lõike 5 kohaselt
   (teatavaks tehtud numbri C(2012) 7177 all)
   (Ainult rootsikeelne tekst on autentne)
   (EMPs kohaldatav tekst)
   (2012/719/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 114 lõiget 6,
   ning arvestades järgmist:
   I.   ASJAOLUD
   
   
               (1)
            
            
               17. oktoobril 2011 teatas Rootsi Kuningriik komisjonile vastavalt Euroopa Liidu toimimise lepingu artikli 114 lõikele 5, et tal on kavas kehtestada siseriiklikud normid, et langetada fosforväetistes lubatud kaadmiumisisalduse ülemmäära 46 grammini ühe tonni fosfori kohta (mis vastab 20 mg kaadmiumile ühe kilogrammi P2O5 kohta). Kõnealuste meetmetega tehtaks erand Euroopa Parlamendi ja nõukogu 13. oktoobri 2003. aasta määrusest (EÜ) nr 2003/2003 väetiste kohta (1) ning langetataks ülemmäära, mis on 100 grammi kaadmiumi ühe tonni fosfori kohta (mis vastab 44 mg kaadmiumile ühe kilogrammi P2O5 kohta), mille puhul on Rootsi Kuningriigis juba lubatud kohaldada erandit.
            
         1.   ELi toimimise lepingu artikli 114 lõiked 5 ja 6
   
   
               (2)
            
            
               ELi toimimise lepingu artikli 114 lõigetes 5 ja 6 on sätestatud:
               „5.   […] kui pärast seda, kui Euroopa Parlament ja nõukogu või nõukogu või komisjon on ühtlustamismeetme vastu võtnud, peab liikmesriik vajalikuks ühtlustamismeetme võtmise järel ainuomaselt selles liikmesriigis ilmneva probleemi tõttu kehtestada keskkonna ja töökeskkonna kaitsega seotud uutel teaduslikel tõenditel põhinevaid siseriiklikke norme, teatab ta kavandatavatest normidest ja nende kehtestamise põhjustest komisjonile.
               6.   Komisjon kinnitab kõnealused siseriiklikud normid või lükkab need tagasi kuue kuu jooksul pärast […] teatamist, olles eelnevalt kindlaks teinud, kas need on või ei ole meelevaldse diskrimineerimise vahendid või liikmesriikidevahelise kaubanduse varjatud piirangud, ja kas need kujutavad või ei kujuta endast takistust siseturu toimimisele.
               Kui komisjon selle ajavahemiku jooksul otsust ei tee, loetakse lõigetes […] 5 osutatud siseriiklikud normid kinnitatuks.
               Kui seda õigustab küsimuse keerukus ja kui puudub oht inimeste tervisele, võib komisjon asjaomasele liikmesriigile teatada, et käesolevas lõikes osutatud ajavahemikku võidakse pikendada veel kuni kuus kuud.”
            
         2.   ELi õigusaktid
   
   
               (3)
            
            
               Nõukogu 18. detsembri 1975. aasta direktiivis 76/116/EMÜ väetisi käsitlevate liikmesriikide õigusaktide ühtlustamise kohta (2) on sätestatud nõuded, millele väetised peavad vastama, et neid saaks turule viia märkega „EÜ väetis”.
            
         
               (4)
            
            
               Direktiivi 76/116/EMÜ I lisas sätestati väetiseliikide nimetused ja asjakohased nõuded, nt nõuded koostise kohta, millele pidid vastama kõik EÜ-märkega väetised. Kõnealuses nimekirjas olevad väetiseliikide nimetused jagati kategooriatesse neis sisalduvate peamiste toiteelementide, st lämmastiku, fosfori ja kaaliumi järgi.
            
         
               (5)
            
            
               Direktiivi 76/116/EMÜ (3) artikliga 7 keelati liikmesriikidel väetiste koostise, identifitseerimise, märgistamise või pakendamisega seotud põhjustel keelata, piirata ja takistada direktiivi sätetele vastavate EÜ-märkega väetiste turuleviimist.
            
         
               (6)
            
            
               Komisjon tegi oma 24. mai 2002. aasta otsusega 2002/399/EÜ väetiste maksimaalset lubatud kaadmiumisisaldust reguleerivate siseriiklike normide kohta, millest Rootsi Kuningriik on teatanud vastavalt EÜ asutamislepingu artikli 95 lõikele 4 (4), erandi direktiivist 76/116/EMÜ, kiites heaks Rootsi siseriiklikud normid, mis keelavad turustada Rootsi territooriumil väetisi, mis sisaldavad ühe tonni fosfori kohta üle 100 grammi kaadmiumi. Kõnealune erand kehtis 31. detsembrini 2005.
            
         
               (7)
            
            
               Direktiiv 76/116/EMÜ on asendatud määrusega (EÜ) nr 2003/2003 väetiste kohta.
            
         
               (8)
            
            
               Määruse (EÜ) nr 2003/2003 artikli 35 lõikes 2 on sätestatud, et erandeid direktiivi 76/116/EMÜ artiklist 7, mida komisjon teeb EÜ asutamislepingu varasema artikli 95 lõike 6 alusel, käsitatakse eranditena kõnealuse määruse artiklist 5, kusjuures mainitud erandid säilitavad ka edaspidi oma mõju, olenemata kõnealuse määruse jõustumisest.
            
         
               (9)
            
            
               Määruse (EÜ) nr 2003/2003 põhjenduse 15 kohaselt kavatseb komisjon uurida juhuslike kaadmiumilisandite sisaldust mineraalväetistes ja teha vajaduse korral ettepaneku vastava määruse vastuvõtmiseks ning esitada selle Euroopa Parlamendile ja nõukogule. Komisjon on teinud ulatuslikku ettevalmistustööd, kuid mitmesuguste arvestatavate tegurite keerukuse tõttu ei ole veel ettepanekut vastu võtnud.
            
         
               (10)
            
            
               Kuna Rootsile tehtud erand kehtis ainult kuni 31. detsembrini 2005, taotles Rootsi 2005. aasta juunis luba jätkata kehtiva erandi kohaldamist. Komisjoni 3. jaanuari 2006. aasta otsus 2006/347/EÜ väetiste maksimaalset lubatud kaadmiumisisaldust reguleerivate siseriiklike õigusaktide kohta, millest Rootsi Kuningriik on teatanud vastavalt EÜ asutamislepingu artikli 95 lõikele 4 (5), lubab Rootsi ametivõimudel säilitada siseriiklikud meetmed, kuni ELi tasandil hakatakse väetiste kaadmiumisisalduse kohta kohaldama ühtlustatud meetmeid.
            
         3.   Siseriiklikud normid
   
   
               (11)
            
            
               „Keemiatoodete määrus (käitlemine, import ja eksport)” (1998:944) (6) sisaldab sätteid, mis käsitlevad muu hulgas maksimaalset lubatud kaadmiumisisaldust väetistes, sealhulgas EÜ-märkega väetistes. Määruse 3. jao lõikega 1 on ette nähtud, et väetisi, mis kuuluvad tollitariifistiku numbrite 25.10, 28.09, 28.35, 31.03 ja 31.05 alla ning mis sisaldavad rohkem kui 100 grammi kaadmiumi ühe tonni fosfori kohta, ei tohi müügiks pakkuda ega üle anda.
            
         
               (12)
            
            
               Kavandatud riikliku meetmega, millest teatati ELi toimimise lepingu artikli 114 lõike 5 kohaselt, langetataks fosforväetistes lubatud kaadmiumisisalduse ülemmäära 46 grammini ühe tonni fosfori kohta praeguselt 100 grammilt ühe tonni fosfori kohta (46 mg Cd/kg P, mis vastab 20 mg kaadmiumile ühe kilogrammi P2O5 kohta).
            
         II.   MENETLUS
   
   
               (13)
            
            
               17. mai 2011. aasta kirjaga teatas Rootsi Kuningriik komisjonile, et vastavalt Euroopa Liidu toimimise lepingu artikli 114 lõikele 5 taotleb ta luba kehtestada siseriiklikud normid, mis võimaldaksid langetada fosforväetistes lubatud kaadmiumisisalduse ülemmäära 46 grammini ühe tonni fosfori kohta. Seega taotlevad Rootsi ametivõimud luba langetada otsuses 2006/347/EÜ sätestatud erandiga lubatud kaadmiumisisaldust.
            
         
               (14)
            
            
               17. oktoobri 2011. aasta kirjaga saatsid Rootsi ametivõimud komisjonile lisateavet, et esitada kehtivate siseriiklike õigusaktide tekst, milles kajastuvad määrustega 2008:255 ja 2009:654 (7) kehtestatud muudatused.
            
         
               (15)
            
            
               14. novembri 2011. aasta kirjaga teavitas komisjon Rootsi ametivõime sellest, et õigusaktide teksti kuuekuuline läbivaatusperiood vastavalt artikli 114 lõikes 6 sätestatule algas 18. oktoobril 2011.
            
         
               (16)
            
            
               17. oktoobri 2011. aasta kirjaga teatas komisjon teistele liikmesriikidele Rootsilt saadud taotlusest. Samuti avaldas komisjon taotluse kohta teatise Euroopa Liidu Teatajas
                   (8), et teavitada teisi huvitatud isikuid siseriiklikest meetmetest, mida Rootsi kavatseb kehtestada, ning põhjustest, millele seejuures tuginetakse. Läti toetas oma vastuses Rootsi taotlust. Muid märkusi komisjonile ei laekunud.
            
         
               (17)
            
            
               Pidades silmas küsimuse keerukust, taotles komisjon tervise- ja keskkonnariskide teaduskomitee arvamust Rootsi koostatud riskihindamise üldise kvaliteedi, mis tahes märkimisväärsete puuduste, uuritud stsenaariumite asjakohasuse ja esitatud eelduste kohta, samuti kindlakstehtud keskkonnaohtusid puudutavate järelduste usaldusväärsuse ja paikapidavuse kohta.
            
         
               (18)
            
            
               Tervise- ja keskkonnariskide teaduskomitee võttis oma arvamuse vastu 27. veebruaril 2012 (9). Teaduskomitee leidis, et Rootsi ametiasutuste koostatud riskihindamisaruande teaduslik tase oli hea, uuritud stsenaariumid olid üldiselt asjakohased ja enamik stsenaariumides kasutatud parameetrite väärtused olid vastuvõetavad. Siiski oli teaduskomitee seisukohal, et mitme aruandes esitatud väite kohta ei ole esitatud piisavalt tõendeid.
            
         
               (19)
            
            
               Seoses tervise- ja keskkonnariskide teaduskomitee poolt kindlaks tehtud muude küsitavustega peamiste eelduste osas, millele toetudes järeldasid Rootsi ametiasutused, et Rootsi väikeste ojade veeorganismid on ohustatud, ning mis oli ka ainus keskkonnaoht, mille Rootsi ametiasutused tuvastasid, ja seoses tõendusmaterjali puudumisega, mis kinnitaks ohtu inimeste tervisele Rootsi taotluse hindamisperioodi pikendamise korral, pidas komisjon õigustatuks pikendada artikli 114 lõike 6 esimeses lõigus osutatud ajavahemikku.
            
         
               (20)
            
            
               18. aprillil 2012 teatas komisjon Rootsi Kuningriigile oma otsusest (10) pikendada Euroopa Liidu toimimise lepingu artikli 114 lõike 6 kolmanda lõigu kohaselt kuue kuu võrra, kuni 18. oktoobrini 2012, kõnealuse lõike esimeses lõigus viidatud ajavahemikku, mille jooksul peab komisjon siseriiklikud normid heaks kiitma või tagasi lükkama.
            
         
               (21)
            
            
               27. aprilli 2012. aasta kirjas teavitas komisjon Rootsi ametiasutusi tervise- ja keskkonnariskide teaduskomitee arvamuses kirjeldatud küsitavustest ning palus neil esitada täiendavaid selgitusi, et komisjon saaks võtta lõpliku seisukoha.
            
         
               (22)
            
            
               Rootsi ametiasutused vastasid komisjonile 2. juuli 2012. aasta kirjas, kuid tervise- ja keskkonnariskide teaduskomitee kindlaks tehtud küsitavustele selgitusi ei esitatud, selle asemel väideti, et Euroopa Liidu toimimise lepingu artikli 114 lõike 5 kohaselt hõlmab keskkonna kaitsmise mõiste ka inimeste tervisega seotud aspekte. Seetõttu peaks Rootsi teate läbivaatamine hõlmama ka teates esitatud väiteid inimeste tervisega seotud aspektide kohta.
            
         III.   HINDAMINE
   
   1.   Vastuvõetavuse hindamine
   
   
               (23)
            
            
               Komisjon leidis otsuses 2012/230/EL, et Rootsi Kuningriigi esitatud taotlus loa saamiseks, et kehtestada rangemad siseriiklikud meetmed, mis käsitlevad maksimaalset lubatud kaadmiumisisaldust väetistes, on vastuvõetav.
            
         2.   Põhjenduste hindamine
   
   
               (24)
            
            
               Vastavalt ELi toimimise lepingu artiklile 114 peab komisjon tagama, et kõik tingimused, mis annavad liikmesriigile võimaluse taotleda kõnealuses artiklis sätestatud erandit, on täidetud.
            
         
               (25)
            
            
               Euroopa Liidu toimimise lepingu artikli 114 lõikes 5 on sätestatud, et kui liikmesriik peab vajalikuks kehtestada pärast ühtlustamismeetme võtmist ainuomaselt selles liikmesriigis ilmneva probleemi tõttu siseriiklikud normid, mis erinevad ühtlustamismeetmetest, peavad need normid põhinema keskkonna või töökeskkonna kaitsega seotud uutel teaduslikel tõenditel.
            
         
               (26)
            
            
               Vastavalt Euroopa Liidu toimimise lepingu artikli 114 lõikele 6 kinnitab komisjon kõnealused siseriiklikud normid või lükkab need tagasi, olles eelnevalt kindlaks teinud, kas need on või ei ole meelevaldse diskrimineerimise vahendid või liikmesriikidevahelise kaubanduse varjatud piirangud, ja kas need kujutavad või ei kujuta endast takistust siseturu toimimisele.
            
         
               (27)
            
            
               Küsimus väetistes sisalduva kaadmiumi kahjulike mõjude pärast keskkonnale (ja inimeste tervisele) tõstatati mitmel korral ka läbirääkimiste käigus Austria, Soome ja Rootsi ühinemise üle Euroopa Liiduga. Nagu eespool märgitud, tehti neile kolmele riigile ajutine erand väetisi käsitlevatest liidu õigusaktidest, et võimaldada väetistes sisalduvast kaadmiumist tulenevate ohtude hoolikat hindamist ELi tasandil.
            
         
               (28)
            
            
               2002. aastal küsis komisjon toksilisuse, ökotoksilisuse ja keskkonna teaduskomitee arvamust (11) kaadmiumi akumuleerumise tõenäosuse kohta mullas fosfaatväetiste kasutamise tagajärjel. Toetudes kaheksa liikmesriigi koostatud riskianalüüsidele ja täiendavatele analüüsidele jõudis toksilisuse, ökotoksilisuse ja keskkonna teaduskomitee järeldusele, et fosfaatväetiste puhul, mis sisaldavad P2O5 60 mg või rohkem ühe kilogrammi kohta, võib enamikus ELi piirkondades toimuda kaadmiumi akumuleerumine mullas, kuid fosfaatväetiste puhul, mis sisaldavad kaadmiumi 20 mg või vähem ühe kilogrammi P2O5 kohta, ei toimu ilmselt kaadmiumi pikaajalist akumuleerumist mullas rohkemaks kui 100 aastaks, kui muid kaadmiumi allikaid arvesse ei võeta.
            
         
               (29)
            
            
               Nõukogu 23. märtsi 1993. aasta määruses (EMÜ) nr 793/93 olemasolevate ainete ohtlikkuse hindamise ja kontrolli kohta (12) on kaadmium ja kaadmiumoksiid määratletud, kui eritähelepanu vajavad kemikaalid.
            
         
               (30)
            
            
               Pärast määruse (EÜ) nr 2003/2003 vastuvõtmist ei sätestanud komisjon väetiste kaadmiumisisalduse piirnormi, kuid tunnistas vajadust tegeleda selle küsimusega, kui saavad kättesaadavaks ELi riskihindamise andmed kaadmiumi ja kaadmiumoksiidi kohta.
            
         
               (31)
            
            
               ELi riskihindamise aruanne kaadmiumi ja kaadmiumoksiidi kohta avaldati 2007. aasta detsembris (13). Tuginedes aruande järeldustele, soovitati kaadmiumi ja kaadmiumoksiidiga seotud ohu vähendamise strateegias (14) konkreetseid meetmeid, et vähendada kaadmiumisisaldust toiduainetes, tubakasegudes ja fosfaatväetistes, võttes arvesse Euroopa Liidu piirkondade erinevaid tingimusi
            
         
               (32)
            
            
               Praegu toimub töö ELi tasandil, et kehtestada väetistes sisalduva kaadmiumi asjakohased piirnormid, võttes arvesse mitmesuguseid tegureid, sealhulgas ka Euroopa Liidu piirkondade erinevaid tingimusi ning väetiste tootmiseks kasutatava fosfaadi kättesaadavust, geograafilist päritolu ja koostist. Komisjonil on kavas lisada väetistes sisalduvate saasteainete (sh kaadmium) asjakohased piirnormid väetiste määruse muutmise ettepanekusse, mis on kavandatud 2013. aastaks.
            
         
               (33)
            
            
               Et toetada oma taotlust kehtiva piirnormi vähendamiseks, korraldasid Rootsi ametiasutused uue hindamise kaadmiumiga seotud ohtude kohta Rootsi keskkonna jaoks, mis valmis 2011. aasta jaanuaris. Selles on võrreldud mitmesuguseid keskkonnaosi esindavate organismide jaoks tuletatud arvutuslikke mittetoimivaid sisaldusi (Predicted No-Effect Concentrations ehk PNECid) Rootsi keskkonnas sisalduva kaadmiumi kontsentratsioonidega, võttes aluseks mitmesuguseid võimalusi kaadmiumi sattumiseks keskkonda nii väetistest kui ka muudest allikatest. Teates viidatakse ka teatavatele uuringutele, mis on tehtud kättesaadavaks varasemate komisjonile esitatud taotluste raames kooskõlas ELi toimimise lepingu artikli 114 lõikega 4 (mida oli juba arvesse võetud, et õigustada praegust erandit, millega lubatakse Rootsil säilitada kaadmiumi maksimumnormina 100 g ühe tonni fosfori kohta) ja ELi riskihindamisele kaadmiumi ja kaadmiumoksiidi kohta.
            
         
               (34)
            
            
               Magevee jaoks tuletatud PNEC sõltub vee karedusest. Kuna Rootsi mageveed on väga pehmed, avaldub mürgine toime veeorganismidele eeldatavalt kaadmiumi väiksema kontsentratsiooni puhul kui mujal Euroopas. Seega on tõenäoline, et võrreldes Kesk- ja Lõuna-Euroopa vetega on Rootsi vetes veeorganismid kaadmiumi suhtes tavalisest tundlikumad.
            
         
               (35)
            
            
               Rootsi pinnavete järelevalveprogrammide 2006. ja 2009. aasta tulemused näitavad, et umbes 1 % järvedest ja 7 % rannikuvetest sisaldab PNEC normidest rohkem kaadmiumi. 2008. aastal tehtud analüüsis järeldati, et heitmete vähendamise meetmed on enamiku metallide puhul viinud nende kontsentratsiooni märkimisväärse vähenemiseni veeorganismides, kuid kaadmiumi osas ei ole olukord nii selge. Mõju süvenemine kalade (vöödilise lükoodi) immuunsüsteemile viimaste aastate jooksul tundub olevat seotud kaadmiumi suurema kontsentratsiooniga kalades. 2011. aastal koostati veel üks aruanne eesmärgiga kirjeldada tulevikusuundumusi seoses kaadmiumisisaldusega põllumuldades ja -kultuurides, hinnates võimalikku kontsentratsiooni 100 aasta jooksul. Aruande tulemusi on kasutatud halvima võimaliku juhtumi stsenaariumi kavandamiseks, et hinnata ohtu veeorganismidele, kes elavad eelneva 100 aasta jooksul väetatud põldude lähedal asuvates vetes.
            
         
               (36)
            
            
               Rootsi ametiasutused järeldavad oma hinnangus, et erakordselt pehmetes vetes (mille karedusaste on väiksem kui 5 mg CaCO3 liitri kohta) elavate veeorganismide jaoks võib oht pikemas perspektiivis suureneda, kuid see on tõenäoline ainult väikestes ojades, milles põllumajandusmaa äravooluvete lahjenduse tase on madal. Rootsi ametiasutused ei ole kindlaks teinud ühtegi muud väetistes sisalduva kaadmiumi kasutamisest tulenevat ohtu keskkonnale.
            
         
               (37)
            
            
               Võttes arvesse fosforväetiste kaudu mulda lisanduva kaadmiumi, selle võimaliku akumuleerumise ja sellest tulenevate keskkonnaohtude omavaheliste seoste keerukust, taotles komisjon tervise- ja keskkonnariskide teaduskomitee arvamust Rootsi koostatud riskihindamise üldise kvaliteedi, mis tahes märkimisväärsete puuduste, uuritud stsenaariumite asjakohasuse ja esitatud eelduste kohta, samuti kindlakstehtud keskkonnaohtusid puudutavate järelduste usaldusväärsuse ja paikapidavuse kohta.
            
         
               (38)
            
            
               Tervise- ja keskkonnariskide teaduskomitee võttis oma arvamuse vastu 27. veebruaril 2012 (15). Sarnaselt juba otsuses 2012/230/EL esitatule jõudis ka teaduskomitee järeldusele, et Rootsi ametiasutuste koostatud riskihindamisaruande teaduslik tase oli hea, uuritud stsenaariumid olid üldiselt asjakohased ja stsenaariumites kasutatud enamiku parameetrite väärtused olid vastuvõetavad. Siiski oli teaduskomitee seisukohal, et mitme raportis käsitletud väite ja/või eelduse kohta ei ole esitatud piisavalt tõendeid ning mõne stsenaariumi puhul kasutati pigem halvima juhu tingimusi. Teaduskomitee leidis, et Rootsi ametiasutuste esitatud eelduste puhul kaadmiumi kontsentratsiooni prognoosimiseks pehmes vees võidakse ohtu üle hinnata, ja seetõttu ei toetanud teaduskomitee Rootsi ametiasutuste poolt ojade kohta esitatud tulemusi, mis oli ka ainus keskkonnakomponent, mille suhtes Rootsi ametiasutused ohu tuvastasid. Kokkuvõttes ei pidanud teaduskomitee Rootsi aruandes Rootsi keskkonnariski arvutamisel esitatud eeldusi asjakohasteks.
            
         
               (39)
            
            
               Tervise- ja keskkonnariskide teaduskomitee osutas toksilisuse, ökotoksilisuse ja keskkonna teaduskomitee varasemale hindamisele aastast 2002, milles väljendati arvamust, et mulla kaadmiumisisaldus ei peaks enamikes Euroopa muldades suurenema rohkem kui 46 mg Cd/kg P. Teaduskomitee kinnitab, et selline arvamus on endiselt põhjendatud, sealhulgas Rootsi põllumajandusmaade puhul, ning märgib, et esitatud tuletise aluseks oli nn „stand-still” põhimõte, mitte riskihindamine, nagu Rootsi ametiasutuste esitatud põhjenduses.
            
         
               (40)
            
            
               Rootsi ametiasutused ei esitanud oma 2. juuli 2012. aasta kirjas täiendavaid selgitusi tervise- ja keskkonnariskide teaduskomitee osutatud puuduste kohta, mis olid seotud võimaliku keskkonnariskiga. Võttes arvesse, et ökotoksilisuse ja keskkonna teaduskomitee 2002. aasta arvamus eelnes määruse (EÜ) nr 2003/2003 vastuvõtmisele, jõudis komisjon järeldusele, et Rootsi ametiasutused ei ole tõendanud uute teaduslike tõenditega, et Rootsis ilmneva konkreetse probleemi tõttu, mis on tekkinud pärast määruse (EÜ) nr 2003/2003 vastuvõtmist, on tekkinud keskkonnaoht.
            
         
               (41)
            
            
               2. juuli 2012. aasta kirjas väitsid Rootsi ametiasutused, et Euroopa Liidu toimimise lepingu artikli 114 lõike 5 kohaselt hõlmab keskkonna kaitsmise mõiste ka inimeste tervisega seotud aspekte ning Rootsi teate hindamisel tuleb seetõttu arvestada ka tervisega seotud aspekte käsitlevaid väiteid.
            
         
               (42)
            
            
               Ilma et see piiraks artikli 114 lõike 5 nõuetekohast õiguslikku tõlgendamist, laiendas komisjon oma analüüsi võimalike ohtude hindamisele, mida väetiste kaadmiumisisaldus põhjustab Rootsi elanikkonnale keskkonna kaudu, st eelkõige kaadmiumi manustamisele toidu kaudu.
            
         
               (43)
            
            
               Et vähendada Rootsis veelgi elanikkonna kokkupuudet kaadmiumiga, osutasid Rootsi ametiasutused oma põhjendustes tervishoiuga seotud aspektidele nagu osteoporoosi suur esinemissagedus, haprate luudega seotud juhtumite ja luumurdude sagenemine, mõju neerude tööle nende elanike puhul, kellel on kreatiini kaadmiumisisaldus suurem kui 1 mg/g, aga ka ohule tundlike elanikkonnarühmade jaoks (diabeedihaiged ja rauapuuduse all kannatavad inimesed, kes moodustavad suure osa Rootsi elanikkonnast). Rootsi ametiasutuste sõnul võib Rootsi muldade madalama pH-tasemega kaasneda kaadmiumi suurem ladestumine põllukultuurides, mis omakorda tähendab elanikkonna suuremat kokkupuudet kaadmiumiga, sest kokkupuude sõltub suurel määral kaadmiumi manustamisest toidu kaudu, eelkõige taimse toidu kaudu.
            
         
               (44)
            
            
               Komisjon küsis tervise- ja keskkonnariskide teaduskomitee arvamust (16) selle kohta, kas Rootsi ametiasutuste tuvastatud ohud inimeste tervisele on Rootsile ainuomased ja tekkinud pärast määruse (EÜ) nr 2003/2003 vastuvõtmist.
            
         
               (45)
            
            
               Seoses küsimusega, kas võrreldes Euroopa muude piirkondadega on olukord Rootsis erinev, möönis teaduskomitee, et Rootsis on mulla pH-tase keskmiselt madalam kui mujal Euroopas. Kuna kaadmiumi väljapesu mullast suureneb ka mulla madalama pH-taseme korral, siis väetiste sama kaadmiumisisalduse ja kasutamismäära puhul on Rootsis kaadmiumi akumuleerumine mullas väiksem, kui enamikus Euroopa piirkondades. Tervise- ja keskkonnariskide teaduskomitee märgib, et Rootsi aruanne (IV lisa kokkuvõte) kinnitab teaduskomitee järeldusi, sest selles on kirjas: „On raske üheselt tõendada, kas Rootsis on ainuomased tingimused, mis muudavad Rootsi mullad kaadmiumi kasutamisele haavatavamaks kui Kesk-Euroopa mullad. Siiski on pH-tase peamine tegur, mis mõjutab kaadmiumi liikumist mullast põllukultuuridesse ja Rootsi pinnase pH-tase on umbes ühe pH-ühiku võrra väiksem kui Euroopas keskmiselt. See on tõenäoliselt seotud Rootsi lubjarikkast aluspõhjakivimist tingitud karedusega. Samuti sisaldab Rootsi nisu kaadmiumi määral, mis on võrreldav Euroopa mitme muu riigiga, hoolimata asjaolust, et Rootsi mulla kaadmiumisisaldus on suhteliselt väike.” Tervise- ja keskkonnariskide teaduskomitee märkis, et kuigi Rootsi aruandes on esitatud ajakohastatud sisendandmed atmosfääris sadestumise kohta, võeti massibilansi arvutamise stsenaariume arvesse juba toksilisuse, ökotoksilisuse ja keskkonna teaduskomitee 2002. aasta arvamuses käsitletud stsenaariumides ja puudub uus teave, mis osutaks, et need ei ole enam kohaldatavad.
            
         
               (46)
            
            
               Tervise- ja keskkonnariskide teaduskomitee nõustub, et madalam pH-tase suurendab kaadmiumi biosaadavust ja omastamist põllukultuuride poolt, seepärast saab nisu kaadmiumi mullast kätte mõnevõrra rohkem kui enamikus Euroopa riikides. Siiski märgib tervise- ja keskkonnariskide teaduskomitee, et kui madal pH-tase säilib, siis võrreldes suundumustega enamikus muudes Euroopa riikides on Rootsis põllukultuuride kaadmiumisisalduse kasvutrend väiksem (suurenemine aeglasem), sest ühesuguse kasutamismäära puhul suureneb mulla kaadmiumisisaldus vähem.
            
         
               (47)
            
            
               Kaadmiumi toidu kaudu manustamise osas jõudis tervise- ja keskkonnariskide teaduskomitee järeldusele, et Rootsi aruandes ei ole ei keskmise ega kõrgema protsentiili kohta andmeid, mis näitaksid, et kaadmiumi manustamine toidu kaudu on Rootsis suurem kui mujal Euroopas. Hiljutised suundumused ei viita kaadmiumi suuremale manustamisele toidu kaudu, sealhulgas keha kaadmiumiga koormatuse suurenemisele põhielanikkonna seas. Lisaks märgib tervise- ja keskkonnariskide teaduskomitee, et Rootsi aruanne tõendab, et kaadmiumi mõju inimeste tervisele Rootsis väljendub kaadmiumiga koormatuses, mis on väiksem kui varasemas aruandes, kuid aruandes ei ole esitatud tõendeid selle kohta, et Rootsi rahvastik on teiste Euroopa riikidega võrreldes kaadmiumi suhtes tundlikum või on muutunud tundlikumaks.
            
         
               (48)
            
            
               Kokkuvõttes jõudis tervise- ja keskkonnariskide teaduskomitee järeldusele, et Rootsi aruanne sisaldab üksikasjalikku ja ajakohastatud hinnangut väetistes sisalduva kaadmiumi pikaajalise mõju kohta inimeste tervisele toiduahela kaudu. Tervise- ja keskkonnariskide teaduskomitee märgib, et aruandes ei ole esitatud veenvaid argumente, mis osutaks, et olukord on Rootsile ainuomane või et pärast määruse (EÜ) nr 2003/2003 vastuvõtmist kogutud andmed osutaksid konkreetsetele põhjustele täiendavate meetmete võtmiseks.
            
         
               (49)
            
            
               Kokkuvõttes leiab komisjon, et seoses kavandatava siseriikliku meetmega, mis käsitleb kaadmiumi maksimaalset sisaldust väetistes, ei ole Rootsi Kuningriik esitanud uusi teaduslikke tõendeid selle kohta, et Rootsis ilmneva konkreetse probleemi tõttu, mis on tekkinud pärast määruse (EÜ) nr 2003/2003 vastuvõtmist, on tekkinud keskkonnaoht.
            
         
               (50)
            
            
               Komisjon märgib, et Rootsi teates ei osutata töökeskkonna kaitsele kui teatatud meetme kehtestamise põhjusele.
            
         IV.   JÄRELDUS
   
   
               (51)
            
            
               ELi toimimise lepingu artikli 114 lõikes 5 on sätestatud, et kui liikmesriik peab vajalikuks kehtestada siseriiklikud normid, mis kalduvad liidu ühtlustamismeetmetest kõrvale, peavad siseriiklikud normid põhinema uutel keskkonna või töökeskkonna kaitsega seotud teaduslikel tõenditel ja peab ilmnema taotluse esitavale liikmesriigile ainuomane probleem, mis peab olema tekkinud ühismeetme võtmise järel.
            
         
               (52)
            
            
               Käeoleval juhul leiab komisjon pärast Rootsi taotluse uurimist, et Rootsi Kuningriik ei ole esitanud uusi keskkonna või töökeskkonna kaitsega seotud teaduslikke tõendeid talle ainuomase probleemi ilmnemise kohta, mis on tekkinud pärast väetiseid käsitleva määruse (EÜ) nr 2003/2003 vastuvõtmist, ning mis õigustaks teatatud riiklike meetmete kehtestamist.
            
         
               (53)
            
            
               Rootsi Kuningriigi taotlus võtta riiklikke meetmeid, et vähendada fosforväetiste lubatud kaadmiumisisaldust kuni 46 grammini ühe tonni fosfori kohta, ei vasta seega artikli 114 lõike 5 tingimustele.
            
         
               (54)
            
            
               Vastavalt ELi toimimise lepingu artikli 114 lõikele 6 kinnitab komisjon kõnealused siseriiklikud normid või lükkab need tagasi, olles eelnevalt kindlaks teinud, kas need on või ei ole meelevaldse diskrimineerimise vahendid või liikmesriikidevahelise kaubanduse varjatud piirangud, ja kas need kujutavad või ei kujuta endast takistust siseturu toimimisele.
            
         
               (55)
            
            
               Kuna Rootsi Kuningriigi esitatud taotlus ei vasta artikli 114 lõikes 5 sätestatud tingimustele, ei ole komisjonil vaja kontrollida vastavust artikli 114 lõike 6 tingimustele.
            
         
               (56)
            
            
               Eespool esitatut silmas pidades võib järeldada, et Rootsi Kuningriigi taotlus kehtestada siseriiklikud normid, millega kehtestatakse erand määrusest (EÜ) nr 2003/2003, on vastuvõetav, kuid ei vasta tingimustele, mis on sätestatud Euroopa Liidu toimimise lepingu artikli 114 lõikes 5, sest Rootsi ei esitanud uusi keskkonna või töökeskkonna kaitsega seotud teaduslikke tõendeid talle ainuomase probleemi ilmnemise kohta, mis on tekkinud pärast määruse (EÜ) nr 2003/2003 vastuvõtmist.
            
         
               (57)
            
            
               Seepärast leiab komisjon, et kooskõlas ELi toimimise lepingu artikli 114 lõikega 6 ei saa teatatud siseriiklikke norme kinnitada,
            
         ON VASTU VÕTNUD KÄESOLEVA OTSUSE:
   Artikkel 1
   Kavandatud siseriiklikud normid, mille eesmärk on vähendada fosforväetistes lubatud kaadmiumisisalduse ülemmäära praeguselt 100 grammilt ühe tonni fosfori kohta 46 grammini ühe tonni fosfori kohta, ja millest Rootsi Kuningriik teatas komisjonile 17. oktoobril 2011, lükatakse tagasi.
   Artikkel 2
   Käesolev otsus on adresseeritud Rootsi Kuningriigile.
   
      Brüssel, 17. oktoober 2012
      
         
            Komisjoni nimel
         
         
            asepresident
         
         Antonio TAJANI
      
   
   
      (1)  ELT L 304, 21.11.2003, lk 1.
   
      (2)  EÜT L 24, 30.1.1976, lk 21, asendatud määrusega (EÜ) nr 2003/2003.
   
      (3)  Asendatud määruse (EÜ) nr 2003/2003 artikliga 5.
   
      (4)  EÜT L 138, 28.5.2002, lk 24.
   
      (5)  ELT L 129, 17.5.2006, lk 19.
   
      (6)  Rootsi seaduskogu (SFS Svensk Förattningssamling), 14. juuli 1998.
   
      (7)  Rootsi seaduskogu (SFS Svensk Förattningssamling), 4. juuni 2009.
   
      (8)  ELT C 309, 21.10.2011, lk 8 ja ELT C 339, 19.11.2011, lk 24.
   
      (9)  http://ec.europa.eu/health/scientific_committees/environmental_risks/docs/scher_o_156.pdf.
   
      (10)  Komisjoni otsus 2012/230/EL, 18. aprill 2012, millega pikendatakse Euroopa Liidu toimimise lepingu artikli 114 lõikes 6 osutatud ajavahemikku seoses siseriiklike normidega väetiste maksimaalse lubatud kaadmiumisisalduse kohta, millest Rootsi Kuningriik on teatanud vastavalt ELi toimimise lepingu artikli 114 lõikele 5 (ELT L 116, 28.4.2012, lk 29).
   
      (11)  http://ec.europa.eu/health/ph_risk/committees/sct/documents/out162_en.pdf.
   
      (12)  EÜT L 84, 5.4.1993, lk 1.
   
      (13)  http://esis.jrc.ec.europa.eu/doc/risk_assessment/REPORT/cdoxidereport302.pdf.
   
      (14)  ELT C 149, 14.6.2008, lk 6.
   
      (15)  http://ec.europa.eu/health/scientific_committees/environmental_risks/docs/scher_o_156.pdf
   
      (16)  Tervise- ja keskkonnariskide teaduskomitee arvamused on kättesaadavad järgmisel veebilehel: http://ec.europa.eu/health/scientific_committees/environmental_risks/opinions/index_en.htm#id5.